b'\n_START_ARTICLE_\nK-On!\n_START_SECTION_\nJuoni\n_START_PARAGRAPH_\nNelj\xc3\xa4 lukion aloittanutta tytt\xc3\xb6\xc3\xa4 liittyy musiikkikerhoon ja yritt\xc3\xa4\xc3\xa4 pelastaa sen lakkauttamiselta. T\xc3\xa4m\xc3\xa4 ei suju ongelmitta, sill\xc3\xa4 kerhob\xc3\xa4ndin kitaristiksi valitaan hieman yksinkertainen tytt\xc3\xb6, Yui Hirasawa, jolla ei ole aluksi mit\xc3\xa4\xc3\xa4n kokemusta musiikista. Tyt\xc3\xb6t viett\xc3\xa4v\xc3\xa4t paljon aikaa kerholuokassa, muun muassa sy\xc3\xb6den herkkuja ja juoden teet\xc3\xa4. Kerho on vaarassa useammin kuin kerran. Ensin sit\xc3\xa4 uhkaa Yuin heikko koulumenestys: ellei h\xc3\xa4n suorita hyv\xc3\xa4ksytysti reputtamaansa koetta, kerho lakkautetaan. Seuraavaksi todetaan, ettei kerho voi olla virallinen ilman ohjaajaa, mutta tyt\xc3\xb6t saavat suostuttelulla ja kiristyksell\xc3\xa4 opettaja Sawako Yamanakan ryhtym\xc3\xa4\xc3\xa4n teht\xc3\xa4v\xc3\xa4\xc3\xa4n. Kerho tarvitsee s\xc3\xa4ily\xc3\xa4kseen my\xc3\xb6s uusia j\xc3\xa4seni\xc3\xa4, eik\xc3\xa4 niiden hankinta suju hyvin.'